**Előterjesztés**

**Körmend Város Önkormányzata Képviselő-testülete 2023. május 31-ei ülésére**

**Tárgy:** tagi kölcsön, kölcsön kapcsán döntéshozatal

*Tisztelt Képviselő-testület!*

Körmend Város Önkormányzata a tulajdonában lévő társaságok működéséhez tagi kölcsönt biztosított az éves költségvetések keretében, az alábbi összegekben:

|  |  |
| --- | --- |
|   |  **adatok Ft-ban** |
| Körmendi Médiacentrum Nonprofit Kft. | **3 000 000** |
|  ebből: |  |
|  Médiacentrum | **3 000 000** |
|  Rádió 8 Körmend Kft. | **0** |
|   |  |
| Batthyány Örökségközpont Nonprofit Kft. | **6 000 000** |
|   |  |
| Körmendi Idősekért Nonprofit Kft. | **9 476 000** |
|  |  |
| Körmendi Városi Piac és Vásárcsarnok Kft. | **14 500 000** |
|   | **32 976 000** |

A fenti gazdasági társaságok tevékenységükből adódóan nem rendelkeznek olyan nagyságrendű bevételi forrással, amely fedezni tudná kiadásaikat, így az Önkormányzat tagi kölcsön formájában biztosított számukra fedezetet a működéshez. A Rádió 8 Körmend Kft esetében a NAV folytatott 2022. év őszén egy ellenőrzést. A végzés értelmében, ha egymást követő két teljes üzleti évben a társaság saját tőkéje nem éri el az adott társasági formára kötelezően előírt jegyzett tőkét, és a tagok a második év beszámolójának elfogadásától számított három hónapon belül a szükséges saját tőke biztosításáról nem gondoskodnak, akkor 60 napon belül a gazdasági társaság köteles elhatározni átalakulását, vagy a társaság jogutód nélküli megszűnését vagy az egyesülést is választhatja. Ebből kifolyólag pótbefizetés történt a Rádió 8 Körmend Kft részére 3 millió Ft összegben. Mivel a Rádió 8 Körmend Kft. a Körmendi Médiacentrum Nonprofit Kft alatt működik, ezért az Önkormányzat a Médiacentrumnak tagi kölcsönt biztosított, amely gazdasági társaság ezt pótbefizetésként átadta a Rádió 8 Körmend Kft-nek. Mivel a Médiacentrumnak biztosított tagi kölcsön valójában nem őt érintette, és ennek fedezetét előteremteni nem tudta, ezért, hogy a Kft-t ne érje hátrány, javasoljuk a tagi kölcsön elengedését.

A Batthyány Örökségközpont Nonprofit Kft. 6.000.000 Ft tagi kölcsönben részesült az elmúlt 2022-es gazdasági évben. A gazdasági társaságnak nem keletkezik akkora nagyságrendű bevétele, amely a kiadásokat (személyi bérköltség, járulékos vonzata, és dologi kiadások) fedezné, így szükséges a működéshez kiegészítő forrás - jelen esetben tagi kölcsön formájában - biztosítása. Mivel a gazdasági társaságnak nincs oly mértékű bevételi lehetősége, ezért valószínűsíthető, hogy nem fogja tudni visszafizetni a tagi kölcsönt tevékenységi köréből adódóan, ezért javasoljuk a tagi kölcsön elengedését e társaság kapcsán is.

A Körmendi Idősekért Nonprofit Kft. egy korábbi megállapodás értelmében éves szinten 2.238000 Ft tagi kölcsönben részesül a zavartalan működés biztosítása miatt, a 2021. évben pedig 3 hónapra felfüggesztésre került az állami normatíva, így szükséges volt az Önkormányzatnak tagi kölcsön formájában átmenetileg fedezetet biztosítani a bérek határidőben történő pénzügyi rendezése miatt. Az elszabaduló energiaárak a társaságot sem kerülték el, így mivel a tagi kölcsön visszafizetése nehéz anyagi helyzetbe hozná az idősek otthonát, így javasoljuk, hogy Körmend Város Önkormányzata tekintsen el a tagi kölcsön visszafizetésétől, ezzel biztosítva e szolgáltatás magas színvonalú és szükséges fenntartását

A Körmendi Városi Piac és Vásárcsarnok Kft. esetében szintén javasoljuk a Körmend Város Önkormányzata által nyújtott tagi kölcsön visszafizetésének elengedését, mivel akkor a tagi kölcsön biztosítására azért volt szükség, hogy a fele arányban önkormányzati tulajdonban lévő Kft. a piac indításához szükséges feladatokat teljesíteni, beruházásokat végrehajtani tudjon.

**Határozati javaslat**

Körmend Város Önkormányzata úgy dönt, hogy a tulajdonát képező

* Körmendi Médiacentrum Nonprofit Kft. részére 2022. évben nyújtott, összesen 3.000.000 Ft összegű,
* Batthyány Örökségközpont Kastélyfejlesztő és Üzemeltető Nonprofit Kft. részére 2022. évben nyújtott 6.000.000 Ft összegű,
* Körmendi Idősekért Nonprofit Kft részére 2021. évben nyújtott 7.238.000 Ft, a 2022. évben nyújtott 2.238.000 Ft összegű
* Körmendi Városi Piac és Vásárcsarnok Kft részére 2021. évben nyújtott 5.500.000 Ft, 2022. évben nyújtott 9.000.000 Ft. összegű

tagi kölcsön visszafizetésétől eltekint arra való tekintettel, hogy az energiaválság miatt a fenti gazdasági társaságok kiadásai jelentősen megnövekedtek, a bevételi források azonban egyenesen arányosan ezt nem követték le, s ebben a helyzetben a tulajdonos Önkormányzat a tagi kölcsön visszafizetésének elengedésével kívánja segíteni a cégek működését.

Körmend Város Önkormányzata e kölcsönökről lemond, és elrendeli a kivezetésüket a pénzügyi / számviteli nyilvántartásokból.

Körmend, 2023. május 23.

Bebes István

polgármester